# Eugeniusz Geno Malkowski

Eugeniusz Geno Małkowski (pron.; Gdynia, 5 de setembre de 1942 - Zamość, 20 d'agost de 2016) fou un pintor polonès, profesor de la Universitat de Vàrmia i Masúria a Olsztyn, fundador d'associacions i grups artístics, organitzador d'exposicions i popularitzador de l'art modern.

## Biografia

Va néixer a Gdynia. Després de la Segona Guerra Mundial la seva família es va traslladar a Lębork. El 1957 va començar l'educació artística a l'Institut d'Arts Plàstiques a Wrocław. Entre 1962 i 1968 va estudiar pintura a l'Acadèmia de Belles Arts de Varsòvia amb els professors Juliusz Studnicki i Artur Nacht-Samborski. El 1969 va fundar el grup artístic Arka i el 1972 va liderar la seva transformació cap a un moviment generacional més ampli conegut amb el nom O poprawę (Per la millora). Van participar-hi molts pintors polonesos de la seva generació. Als anys 80 va cofundar el grup artístic multidisciplirari Świat (El Món) i als anys 90 l'associació artística ARA (Associació per la Renovació de l'Art). Amb aquests grups va organitzar diverses exposicions a Polònia i França.
Al període 1991-2012 va treballar com a professor a la Universitat de Vàrmia i Masúria a Olsztyn. El 2013 va tornar a Varsòvia, on, a la seva galeria al carrer Brzeska 6, mostra exposicions del seu art.
En la seva trajectòria professional, ha fet més de 100 exposicions individuals i ha participat en més de 300 exposicions conjuntes a Polònia i a l'estranger. Ha estat l'organitzador principal de diverses exposicions conjuntes d'art modern. Les seves obres es troben en les col·leccions d'art modern dels museus més importants de Polònia i en col·leccions privades poloneses i estrangeres.

## Obra i estil

Al principi de la seva carrera, el seu estil es va caracteritzar per l'ús de la tècnica de grafit sobre llenç, mètode denominat tapping. Pintava fons fantasiosos i celestes sobre els quals replicava plantilles de perfils humans, esferes transparents i contorns de les mans. Posteriorment va afegir altres formes irregulars. Amb les seves composicions s'acostava a l'abstracció lírica. Els títols de les seves obres eren comentaris metafòrics de la realitat, de vegades també lligats a la situació política (cicles: «Wielki Świat» (El Gran Món), «Krzyk» (Crit), «Exodus» (Èxode)).
Als anys 80 va introduir en la seva obra elements figuratius i va començar a experimentar amb la divisió de l'espai de l'obra artística (cicle «Obszary» (Territoris)). A més, va recórrer al collage executat sobre tela i combinat amb el grafit (cicle «Współcześni» (Contemporanis)).
Als anys 90 va abandonar les tècniques de tapping substituint-les per l'anomenada pintura ràpida. Utilitzant les bases de l'expressionisme abstracte i del speed painting, reproduïa persones i situacions pintant de manera espontània, automàtica i gairebé subconscient.
A principis del segle xxi, va recuperar l'ús del grafit sobre fons monocromàtics, multiplicant i interposant plantilles multicolors del contorn de la silueta humana (cicle «Pokolenia» (Generacions)).
Entre 1990 i 2014 va realitzar diversos happenings amb l'objectiu principal de popularitzar l'art modern entre el públic no especialitzat. Pintava a contrarellotge o convidava a pintar als espectadors. El 2005 va batre el Rècords del Món Guinness de la pintura contrarellotge - 100 quadres (de 80 per 100 cm) en 24 hores. El 2010, a Olsztyn, va exposar una sèrie de 44 nus femenins pintats en diverses sessions curtes barrejant pintura ràpida i realista. L'últim nu va ser pintat per l'artista en exposició pública durant el dia de la inauguració. Aquestes accions, organitzades i patrocinades per diversos organismes oficials (galeries, empreses, ajuntaments, etc.), es desenvolupaven en centres comercials o fins i tot al carrer. Després les obres resultants es presentaven en exposicions formals en galeries.

## Referències

* ↑ «Eugeniusz GENO Małkowski». A: Leksykon Kultury Warmii i Mazur (en polonès). Centrum Edukacji i Inicjatyw Kulturalnych w Olsztynie [Consulta: 21 juliol 2014].
* ↑ «Olsztynianie namalowali Kosmos!» (en polonès). olsztyn24.com, 15-05-2011 [Consulta: 21 juliol 2014].
* ↑ «Spis Absolwentów od 1948» (en polonès). Graphical Secondary School in Wroclaw. Arxivat de l'original el 2 de maig 2014. [Consulta: 21 juliol 2014].
* ↑ «Ràting dels artistes polonesos» (en polonès). Kompassztuki: Kama Zboralska. Arxivat de l'original el 15 de desembre 2014. [Consulta: 21 juliol 2014].
* ↑ Eugeniusz Geno Małkowski «Ruch "O Poprawę" po raz kolejny». olsztyn24.com, 20-02-2010 [Consulta: 21 juliol 2014].
* ↑ Malinowska, Agnieszka; Kossakowski, Jarosław «Obrazy są jak aktorzy» (en polonès). Kierunki. Wydawnictwa PAX [Warszawa], 29, 1709, 1989, pàg. 14. ISSN: 0450-240X.
* ↑ «Salon d'Automne International de Luneville» (en francès), 2004. Arxivat de l'original el 27 de juliol 2014. [Consulta: 21 juliol 2014].
* ↑ «"Kosmos Niezmierzony" Małkowskiego w Warszawie» (en polonès). orientacja.pl, 28-04-2014. Arxivat de l'original el 26 de juliol 2014. [Consulta: 21 juliol 2014].
* ↑ Szemplińska, Ewa «Geno Małkowski» (en polonès). Sztuka. Studio Wydawnicze SZTUKA [Warszawa], 7, 12, 1992, pàg. 18. ISSN: 0324-8232.
* ↑ Aragay, Ignasi «Geno Malkowski: "Als meus olis investigo els gens de l'univers"». Avui. Premsa Catalana [Barcelona], 13-08-1989, pàg. 36. Arxivat de l'original el 29 de juliol 2014 [Consulta: 21 juliol 2014].
* ↑ Bogdan, Małgorzata «Igraszki z wyobraźnią» (en polonès). Głos Pomorza. RSW Prasa-Książka-Ruch [Koszalin-Słupsk], 11-11-1988. ISSN: 0137-9526.
* ↑ Geno Małkowski, Eugeniusz. Catalog for the exhibition "Collage" (en polonès). Olsztyn: Stowarzyszenie Społeczno-Kulturalne Pojezierze, 1988 [Consulta: 21 juliol 2014].
* ↑ Korczak, Katarzyna «Tysiące twarzy w Nowej Oficynie» (en polonès). Głos Wybrzeża (magazyn). RSW Prasa-Książka-Ruch [Gdańsk], 12–13, 14-03-1999. ISSN: 0137-9194.
* ↑ Geno Małkowski, Eugeniusz. Catalog for the exhibition at the Gallery Dworek Olszewskich. Bełchatów: Muzeum Regionalne, 2005.
* ↑ «Profesor Geno Małkowski przyciąga» (en polonès). olsztyn24.com, 08-08-2009 [Consulta: 21 juliol 2014].
* ↑ «100 obrazów w 24 godziny (bez 20 minut)» (en polonès). Polskapresse, 10-10-2005 [Consulta: 21 juliol 2014].
* ↑ Mazgal, Ewa «Odważny artysta, odważne modelki : wielka wystawa aktu w Galerii Rynek Miejskiego Ośrodka Kultury» (en polonès). Gazeta Olsztyńska. Wyd. AB [Olsztyn], 13, 2010, pàg. 3. ISSN: 0137-9127.